夜坐有感
作者：呂本中
朝代：宋

paragraphs: 五更月落雞未鳴，小爐殘火猶晶熒。
道人强起理衰疾，不聞松聲聞雨聲。
跏趺坐稳百念去，豈有宿夢令神驚。
平生于世萬事嬾，况復今兹飽憂患。
中原北望四千里，三年不見南飛雁。
著身天涯未爲遠，所至風沙莫深歎。
時寒但趁僧房火，日暖可赴鄰家飯。
嶺南無瘴便可老，江頭有酒猶堪喚。
嗟哉甯子不自休，辛苦飯牛過夜半。